Nóg ŉ Facebook-lokval in Browns FarmArgieffoto bloot ter illustrasie. (Foto: Unsplash) Nóg ŉ adverteerder op Facebook Marketplace wat na Browns Farm in die Wes-Kaap gelok is om die produkte af te lewer, is Donderdag deur vier verdagtes beroof. Sers. Wesley Twigg, woordvoerder van die polisie, sê die man het Nyanga-polisiebeamptes op patrollie voorgekeer. “As deel van die polisie se ondersoek is een van die verdagtes, ŉ 17-jarige meisie, opgemerk en in hegtenis geneem. Die soektog duur voort na die ander verdagtes.” Die meisie sal binnekort in die Athlone-landdroshof verskyn. “Ons maan alle adverteerders op sosiale media om uiters versigtig te wees wanneer hulle met voornemende klante kontak maak.” Maroela Media het vroeër berig verskeie voorvalle is reeds by die polisie in Nyanga aangemeld waar adverteerders na Browns Farm gelok, beroof en aangeval is. Op 12 Oktober is ses verdagtes, tussen 15 en 17 jaar oud, deur die polisie in hegtenis geneem ná ŉ poging tot ŉ rooftog. In September is drie verdagtes in hegtenis geneem vir ŉ soortgelyke rooftog. Enigiemand met inligting oor die verdagtes word versoek om Crime Stop te kontak by 08600 10111.